Jaanuaris 2001 alustas E. Raav tööd Põlva Linnavalitsuse haridusnõunikuna ning M. Tigase abiliseks sai mõneks ajaks A. Prangel.  A. Soonvald asus  aktiivselt tegelema kooli õppekava korrastamise ja II kooliastme ehk progümnaasiumi idee edasiarendamisega. Toimusid mitmed töötoad arutamaks tundide jaotust, õpilaste koormust jms, kuid ühiselt leiti, et antud arendusplaani on vaja igakülgselt täiendada, vaagida läbi kõik võimalikud plussid ja miinused.  2001/2002. õppeaastal otsustati kooli arenduse töötoas gümnaasiumiastmes avada järgmised harud: matemaatika ja informaatikaharu, matemaatika ja loodusharu ning keelte ja kultuuriharu. Emakeeleõpetajana  konkursi korras tööle asunud Maia Punak suutis juba esimesel aastal tööle rakendada 5. klassi näiteringi ning sellest ajast toimub draamaõpetus kõikides keelte ja kultuuriharu klassides. Suvel 2002 toimus konkurss kooli direktori kohale seadusega ettenähtud korras. Aastase pikenduse sai senine direktor Tõnis Mark, kes jätkas õppealajuhatajate A. Soonvaldi , T. Miina ja E. Palo toetusel ja lõpetas juhtimisalase täienduskoolituse, kuid järgmisel konkursil 2003. a suvel tuli võitjaks hr Kaido Palu Räpina  Ühisgümnaasiumist. Hr T. Mark asus tööle Emmaste põhikooli direktorina Hiiumaal.  Direktor Marki juhtimisel lõpetas Põlva Ühisgümnaasiumi 6 lendu (45.-50.), kokku 482 noort, kes täiendasid medalistide ridu 9 kulla ja 20 hõbedaga.